**Aɣerbaz aklasiki (*Le Classicisme*)**

**1-Tadra d tbadut n wawal « Classicisme »**

Awal ***« Classicisme*** » yefruri-d seg wawal alatini «***Classicus***» id-yemmalen, tikkin ɣer ugraw amenzu n yi3eggalen n tmetti. Des-s yettwasuleɣ-d urbib « ***classique »*** akken ad d-yemmal, di tazwara, imyura i yettwassnen deg n tallit n teglest, wid sselmaden deg tesmilin. Md : Aristote, Hérodote, Sappho atg. Syin akken ad d-yemmal imyura n uzgen wis sin n lqern wis 17 i yettuneḥsaben d iqerra n taɣult n tsekla akked taɣult n tẓuri s umata. Md : Molière, Racine, La Fontaine. Armi n lqern wis 19 (1817), i d-iban wawal « classicisme », d Stendhal i t-yesmersen akken ad -yemmal leqdicat i iressan ɣef urwas n yimyura n tallit n teglest. S wakka ad naf awal-a, deg tama, yemmal-d tasensekda yebnan ɣef yimenzayen yecban : amuken(l’ordre), akat (la mesure), leεqel (la raison) akked tḥerfit(simplicité). Terza aṭas n taɣulin : tasekla, taklut, tasramt (sculpture), aẓawan…Seg tama-nniḍen, yemmal-d tallit n umezruy aseklan n tmurt n Fransa n yiseggasen 1660-1680. (Tallit n leḥkem n Luis wis 14).

**2- Imenzayen d yittewlan igejdanen n umussu aklasiki**

Iklasikiyen msefhamen ad sbedden leqdicat-nsen ɣef kra n yimenzayen ; igejdanen deg-sen d wi :

**2-1- Arwas n yimyura d yiqeddicen n tallit n teglest (*imitation des auteures antiques*)**

Iklasikiyen ttwalin d akken iqeddicen n tallit n teglest mmalen-d azalen igreɣlanen, laqen i yal tallit. Ihi tewwi-d ad xedmen am nutni neɣ ad ten-εanden deg leqdicat-nsen ula d nutni, d acu kan ilaq ad asen-nefken udem atrar ara yeddun d wazalen n tallit-nni (lqern wis 16), acku azalen inmettiyen zemren ad beddlen neɣ ad nnernin seg tallit ar tayeḍt. Amedya amaru J. La Fontaine i3awed tinfusin n Esope [[1]](#footnote-1), akked Phèdre[[2]](#footnote-2). Ula d aselmed deg taɣult n tsekla d unnar n tẓuri, deg tallit-nni ibedd ɣef yisuḍaf i d-yekkan seg teglest Md, isuḍaf n umezgun aklasiki frurin-d seg « La Poétique d’Aristote ».

**2-2- Amaru ila tawuri n uselmed (*L’écrivain est un moraliste*)**

Amaru aklasiki tewwi-d ad yesselmed tasemtert[[3]](#footnote-3) d wazalen iqburen n tmetti, akken ad ilin d afud i yimeɣri, deg tudert-is. Ihi, s yiqeddicen n yiklasikiyen amdan ad yessedhu iman-is, yerna ad yelmed timsirin n tudert.

**2-3-Tawsit n umezgun tebna ɣef kra**ḍ n **yisefranen**

**3-1- Tikci n wanzi** ɣ**er tidet (*La vraisemblance)***

Imeskaren ilaq ad uraren taceqquft am ticki d tidet. S wawal-nniḍen, ad uraren tigawin akken i d-wwint ad ḍrunt, macci akken ḍrant, deg umezruy, acku tikwal temgarad tillawt akked tceqquft. Amedya, ma deg umezruy, agellid yexser amennuɣ mgal aεdaw-is, deg tceqquft ad t-d-seknen am wakken yerbeḥ axater akken i d-tewwi ad yili.

**3-2-Leqwam, lewqam (*La bienséance*)**

D askan n wayen yezmer ameshanay ad yeqbel neɣ ad iẓer. S wawal-nniḍen ur d-skunayen ara ayen tḥetteb tmetti d lib. Amedya ɣef waya : ur d-d-skunan ara tafekka teεra, ur ssexdamen ara ddreε neɣ iɣil[[4]](#footnote-4). Tigawin yecban tigi, yettales-iten-id yiwen uwadem.

**3-3- Asaḍuf n kra**ḍ **n tayunin**

Llant kraḍ n tayunin ilaq ad tent-iqader umeskar, deg tceqquft umezgun :

**-Akud** : taceqquft ur ilaq ara ad tεeddi 24 n tsaεtin.

**-Adeg** : ur yettbeddil ara umkan ideg tturaren yimeskaren, seg tazwara alma d taggara.

**-Tigawt** : ilaq ad tili yiwet kan n tmukrist.

**2-4- Tiḥerfit (*La simplicité*)**

Iklasikiyen ttwalin dakken ayen id-neqqar srid i yettwagzayen ugar daymi smenyifen tiḥerfit. Amedya ɣef waya, asemres n lqanun n 3 tayunin, deg tewsit n umezgun, yettawi-d tefses n tegzi n usentel akked temsirt.

**2-5- Asezwer n** **leεqel**

Deg ferru n tmukrist ilaq asaḍ ad yessezwir leεel ɣef yiḥulfan-is, ad yeddu akken i ad as-d-temla tmetti d le3wayed-is, ur ilaq ad ten-ixalef ɣas akken yemgarad d wayen yebɣa netta.

**2-6- Asewzel n umeslay**

Iklasikiyen sewzalen tiktiwin-nsen, qqaren-d kan ayen ilaqen neɣ ur ssuguten ara ameslay, daymi ssemrasen aṭas n yinzan.

**2-7- Iswi amatu n yiklasikiyen**

Ayen ran yiklasikiyen ad awḍen d afares yelhan ara yilin di lebɣi n yimeɣri neɣ n umeshanay akked tterbiya-s iwakken ad yili d amdan igezzun tilufa, yessifsis-itent yerna yesselmad-itent i wiyaḍ s leεqel d lqis. (L’homme idéale).

**3- Imyura iklasikiyen**

**3-1- Isental, aɣanib akked tewsatin ideg uran**

Imyura iklasikiyen uran aṭas de tewsit n umezgun, taneqqist akked yinzan. Isental iɣefuran s tuget d wi :

-Amennuɣ n umdan mgal uguren n tmetti, tsertit akked tsemtert.

-Afrari n leεqel ɣef yiḥufan d wafrayen.

- Acekker neɣ ameddeḥ n tegrawliwin d yigelliden.

- Tudert n yimrabten, tasreṭ d umyiten (sujets mythiques), ladɣa deg tewsit n tkensa.

Ma d tira-nsen d timserreḥt, teshel i tegzi, ssiwzilen tameslayt am wakken ur zegglen kra (la rigueur).

**3-2- Amedya ɣef yimyura yettwassnen**

Llan aṭas i yettwassnen, gar-asen :

**J. Racine (1639-1699)**

Gar wayen yura : « *Andromaque*» 1667, « Phèdre »1677, « *Athalie* » 1691.

**P. Corneille (1606-1684)**

* « *Le Cid* » 1637, « *L’illusion comique* » 1639.

**Molière (1622-1673)**

- « *L’école des Femme* » 1662, « *Tartuffe ou l’imposteur* » 1664 », *« L’Avare* » 1668.

**J. de La Fontaine (1621-1695)**

« *Contes et nouvelles* » 1665, «*Fables* » 1668.

1. D amaru agriki n lqern wis 5 u.t.s.3. [↑](#footnote-ref-1)
2. D amaru alatini n lqern amezwaru Seld talalit n sidna εisa. [↑](#footnote-ref-2)
3. La morale. [↑](#footnote-ref-3)
4. La force physique [↑](#footnote-ref-4)